
Апстракт 

Раскол који се догодио 1054. године посебно је утицао на онај простор на 
којем су се „сударале” две конфесије. На простору југоисточне Европе, а како 
показују историјски извори, крајем XII века није било сукоба између две конфе- 
сије. Погоршање односа донео је IV крсташки поход. Западна црква, на челу са 
папом, чинила је све напоре да се раскол превазиће и оствари унију. У раду ће 
бити приказани односи између Србије и Бугарске и Западне цркве са покушаји- 
ма остваривања уније. Однос Инокентија III и Римске цркве према православљу 
биће приказан кроз однос са Србијом, Светом Гором и Бутарском. 

Кључне речи: југоисточна Европа, папство, Србија, Бугарска, краљевска круна, 
унија. 


ТНЕ INFLUENCE OF ТНЕ РАРАСУ ON SERBIA AND 
BULGARIA AT THE END OF 12™ AND BEGINNING OF 
THE 13™ CENTURY 

Abstract 

The split that occurred in 1054 specifically had influence on the area where the two 
confessions "collided". In the area of Southeast Europe, as shown by the historical 
sources, in the late twelfth century there was no conflict between the two confessions. 
Worsening relations between the two confessions brought the fourth crusade. The 
Westem Church, led by the Pope, has taken all the efforts to overcome the schism and to 
achieve union. The paper present relations between Serbia and Bulgaria and the Westem 
Church with attempts to achieve union. 

Кеу words: Southeast Europe, Рарасу, Serbia, Bulgaria, royal crown, Union. 

У делу Европе, географски одређеном као југоисточна Европа, 
две конфесије (римокатоличка и православна) додиривале су се, ме- 
шале, а касније и сукобљавале. То је подручје које дели Рим и Цари- 
град и на којем су се с краја XII и почетком XIII века укрштале инте- 
ресне сфере Византије, Угарске, папства, као и Срба и Бугара који су 
живели на поменутом подручју, иступајући не само ради ослобођења 
од византијске политичке доминације већ са идејом стварања само- 
сталне државне и црквене организације (Успенски, 2000, р. 292; Двор- 
ник, 2001, р. 122—123; Антоновић, 2004, р. 113—131; Todorova, 2006, р. 
74-102). 

Разграничење између Рима и Цариграда је процес дугог траја- 
ња и отпочео је у време позног Римског царства. Управна структура 
Римског царства послужила је као пример црквеној хијерархији. 
Илирик током IV века није имао јединствену црквену организацију, 
већ је она била сачињена од скупа независних црквених области. 
Илирик је био подељен у две дијецезе: Дакију са провинцијама Moesia 
Superior, Dacia Ripensis, Dacia Mediterranea, Dardania, Praevalitana и 
дијацезу Македонију ca провинцијама Macaedonia, Epirus Nova, 
Epirus Vetus, Thessalia, Achaia и Creta (Максимовић, 2008, p. 19-20). 
Већ од IV века постојала је тежња да се Илирик потчини римској 
цркви (Thalloczy 1913, nr. 5). Коначан успех у том смислу огледа се у 
успостављању солунског викаријата 412. године од стране папе 
Инокентија I (Thalloczy, 1913, nr. 7; Живковић, 2004, р. 35). До значај- 
није промене у црквеној организацији дошло је у време цара Јусти- 
нијана (527—565) када је основана архиепископија Јустинијана При- 
ма 535. године, којој су биле подређене провинције Средоземна Да- 
кија, Приобална Дакија, Горња Мезија, Дарданија, Превалитана, 
Друга Македонија и Друга Панонија. Од 545. године Јустинијана 
Прима стављена је у надлежност Римске курије (Калић, 1979, 27; 
Живковић, 2004, 35—38). Словенском сеобом на Балканско полуостр- 
во током VII века дошло је до дисконтинуитета римског живота у 
градовима, који се огледа у варварским разарањима истих и услови- 
ло је нестанак црквених центара. То је цркву приморало да се прила- 
годи промењеним условима (Живковић, 2004, 149-150). Иако је тиме 
урушена црквена организација, ипак се на рубовима тог организма 
налазе трагови хришћанства које је опстало. У VIII веку Византијски 
цар Лав III супротставио се култу икона и тиме изазвао размирице са 
папством. Као последица овакве политике дошло је до издвајања 
Илирика и јужне Италије под јурисдикцијом Рима и припајање Ца- 
риградској патријаршији (Калић, 1979, 29; Живковић, 2004, р. 155). 
Током IX века супарништво двају црквених центара подстицало је 
бугарско црквено питање у којем ће Цариград изаћи као победник 
(Живковић, 2004, р. 155; Коматина, 2014, 236-260). Папа Јован VIII 
(872—882) захтевао је од српског кнеза Мутимира да се стави под 

јурисдикцију Панонске епископије, односно Рима. Ова акција Рима 
се сматра неуспешном (Калић 1979, 33; Живковић 2004, р. 52—53). 
Посебно значајни догађаји у XI веку су оснивање Охридске и Барске 
архиепископије. Једна од најважнијих последица византијске реоку- 
пације Балкана је оснивање Охридске архиепископије (1018—1020). 1 
Цариградски патријарх Јевстатије и цар Василије II су 1024. године 
предложили папи Јовану XIX разграничење интересних сфера Рима 
и Цариграда. Све оно што се налазило под државном контролом Ви- 
зантије требало је да припадне Цариградској патријаршији, док би 
цео Запад био под контролом Рима. Преговори нису довели до спо- 
разума. Папа Јован XIX је био спреман да прихвати понуду, али је 
одустао под притиском ојачалих монашких заједница на Западу 
(Migne, 1844-1880, 142: DCLXXI; Grumel, 1936, 245). Убрзоје дошло 
до раскола хришћанског света 1054. године обележен екскомуника- 
цијом црквених поглавара Цариграда и Рима. Запажену улогу је 
имао архиепископ Бугарске Лав у расправи између Михаила Керула- 
рија, цариградског патријарха, и Хумберта да Силве, легата папе Лава 
IX (Станковић, 2003, 169—178). На Балкану су се прожимала подручја 
под папском јурисдикцијом и византијском црквеном организацијом 
са границама које су се прилагођавале приликама времена. 

Неопходно је напоменути и догматске разлике између Рима и 
Цариграда које су спречавале њихово приближавање. Рим и Цари- 
град су се разилазили по питању односа Светог духа према Богу оцу. 
Оно око чега су се слагала ова два црквена средишта јесте да Свети 
дух има своју јасно изражену личност и да представља божанство. 
Разлике настају јер са византијског становишта, према никејско-ца- 
риградском симболу вере, Свети дух од Оца исходи. Латини су пак у 
симболу вере увели filioque тврдећи да Свети дух исходи од Оца и 
Сина. Та новина је вероватно настала током VI века у Шпанији, а Рим 
ју је прихватио тек почетком XI века. Римска црква и њена моћ је са 
реформама из XI и XII века константно била у успону. Спорно питање 
биле су и папске надлежности. Православно хришћанство не признаје 
право непосредне папске власти и надлежности на хришћанском 
Истоку, не прихватају његову посебну харизму, коју други епископи 
немају, а која му у одређеним околностима даје својство непогреши- 
вости. Источна црква сматра да је карактер цркве саборни, а не мо- 
нархијски. Васељенски сабор је далеко изнад папе или било ког дру- 


1 Поред старијих радова о Охридској архиепископији, треба скренути пажњу на 
зборник радова Византијски ceem на Балкану (2012), чији су уредници Б. Крсма- 
новић, Љ. Максимовић, Р. Радић, а посебно на радове: Б. Крсмановић, „О од- 
носу управне и црквене организације на подручју Охридске архиепископије” 
(17-38) и П. Коматина, „Појам Бугарске у XI и XII веку и територија Охридске 
архиепископије” (41-56). 

гог црквеног великодостојника. У овоземаљској цркви истина опста- 
је не кроз посредовање само једне епископије већ кроз опште сагла- 
сје свих Божијих људи. У преписци вођеној између папе Инокентија 
III и патријарха Јована X расправљало се управо и о овим питањима 
(Migne, 1844—1880, 214, СССХХУП СССХХ1Х; DCCLVin DCCLXV; 
Grumel, 1947, 190, 192; Siecienski, 2010, 112-114). 

Истог дана када је преминуо папа Целестин III, 8. јануара 1198. 
године одржан је избор за новог папу. Млади Лотар из Сењија је са 
свега 37 година добио подршку колегијума кардинала (тачније њих 
28, док је троје било одсутно), добивши име Инокентије 111. Само кру- 
нисање је извршено 22. фебруара 1198. године у Латеранској цркви, у 
Риму. На дан свог крунисања објавио је: „Мени је Исус рекао: Даћу 
ти к/Ђучеве od царства небеског и све што свежеш на земљи биће 
свезано и на небу. Погледајте шта је тај слуга који управља читавом 
породицом, то је намесник Исуса Христа, Петров наследник. Он 
држи средину између Бога и човека, мањи од Бога, већи од човека”. 
Папа је настојао да све европске владаре уведе у мрежу феудалне 
покорности, притом имајући у виду да је са посебном пажњом желео 
да и владаре који нису припадали Римској цркви њој приклони и 
потчини. Инокентије је отпочео своју каријеру у папској курији у 
време када су папа Гргур VIII и његови саветници видели пад Јеру- 
салима као знак божанског гнева због грехова хришћанских владара 
и Инокентије је носио то уверење са собом током свог живота. Због 
тога је улога IV крсташког рата, што против јеретика, а што за осло- 
бађање Свете земље, у време понтификата Инокентија III посебно 
важна. На челу Римске цркве нашао се, а како ће историја и пока- 
зати, један од највећих папа средњег века (Migne, 1844-1880, 214: 
XVII; CCXIV CCXXV ; Potthast, 1874, p. 1; Dibi, 1989, p. 182; Morris, 
1989, p. 216-218; Moore, 2009, p. 4-17; 254). 

Моћ папства ce исказивала у сталном развоју доктрине о пози- 
цијама, функцији и ауторитету римске цркве. Доктрина свој врхунац 
доживљава у време Инокентија, а папска власт највишу тачку своје 
стварне моћи. Теолози су глорификовали папску администрацију, 
реторички, употребљавајући библијске симболе, а вођени пре свега 
потребом да у Риму пронађу заштиту за своје привилегије. Кано- 
нисти су видели папу као врховног судију. Дванаести век је увео не- 
ке важне новине у вокабулар папске монархије, које ће достићи вр- 
хунац под понтификатом Инокентија III. По први пут се папа 
ословљава са Намесник Христа (Vicarius Christi lat.) Свако ко је де- 
ловао и веровао у Христа могао се назвати Христовим Намесником. 
Први папа који је употребљавао ову „титулу” био је папа Еугеније III 
1153. године. Међутим, од краја XII века ова титула добија на значају. 
Још један термин је доживео велики успон, а посебну пажњу му је 
поклањао папа Инокентије III, реч је о неограниченој власти ( plenitu - 

do potestatis lat.). Инокентије III je први папа које je јасно рекао не 
само да је наследник светог Петра већ и Христов намесник, дакле 
краљ над краљевима. Rex regutn, изнад кнезова и судија. У писму папе 
Инокентија III упућеном префекту и племству Тоскане пуном симбо- 
лике, јасно се види замисао папе Инокентија III — тежња да световне 
владаре потчини себи говорећи да је Бог створио две власти: папску као 
врховну и световну (царску) потчињену папској власти. Папска власт је 
представљена као извор световне власти. Уз њен благослов и сарадњом 
са њом, световна власт има већи статус и престиж у хијерархији 
средњовековних држава (Migne, 1844—1880, 214: CCCLXXVII; Morris, 
1989, р. 205-6; Dibi, 1989, р. 182; Moore, 2009, р. 53-54). 

Позивајући да се ослободи Света земља, Инокентије III није 
ни могао да наслути шта ће се догодити. Након седам месеци свог 
понтификата, Инокентије III је позвао целокупни Запад у једном пи- 
сму августа 1198. године да се ослободи Света земља. Веровао је да 
ће Римска црква имати велику улогу у организовању и вођењу кр- 
сташког похода. Међутим, финансијски проблеми IV крсташког ра- 
та, које је и папа желео да реши увођењем посебног пореза, показаће 
се кобним. Папа је изгубио жељену контролу над крсташком вој- 
ском. Венеција је искористила повољан тренутак и, задовољавајући 
своје потребе, искористила крсташе. Уместо сукоба са неверницима, 
пала су два хришћанска града — Задар и Цариград. Ни претња Ино- 
кентија III упућена крсташима да ће бити изопштени из Цркве, у чи- 
је име су кренули, није уродила плодом. Инокентије III је био ужа- 
снут вешћу о паду Цариграда. Међутим, убрзо је у писму које је упу- 
тио римокатоличким прелатима Француске изразио да пад Грчког 
царства јесте Божија воља и да су Грци поново кренули стопама 
Свете римске цркве (Migne, 1844-1880, 215: DCXXXVI; Potthast, 
1874, р. 162; Smičiklas, 1904, р. 37, 55; Housley, 1999, р. 569-570). 

Стварањем независне српске државе у време Стефана Немање 
(1168-1196) из основа се изменило дотадашње стање и у политичком, 
али и црквеном погледу. Средиште државе, за разлику од прилика у 
XI веку, пренело се и учврстило у српским земљама у унутрашњости. 
Иако је улога католичких области приморја одувек била велика, 
Немања је у византијском свету тражио и налазио изворе и узоре 
верског живота и црквене организације. Епископија у Расу постала је 
верско и политичко средиште земље. Међутим, нема разлога за сумњу 
да су односи између Стефана Немање и Римске цркве били лошији. 
Да је било веза са Папском куријом указује нам и писмо Стефана 
Немањића упућено Риму у којем се он позива на приврженост и исти- 
че пример свога оца у том смислу. Ову приврженост и, како се наводи 
у писму, опредељење да се хода стопама Римске цркве треба разуме- 
ти искључиво политички, као потреба да се остваривањем приснијих 
односа и обећањима дође до жељеног циља, односно круне (Theiner, 

1863, р. 6; Калић, 1979, р. 27-53). Папа Инокентије III је већ 1202. 
године донео одлуку да изађе у сусрет Стефановој молби и пошаље 
му круну (Theiner, 1863, р. 36). Стефанова молба у Риму била је 
примљена добро и све је изгледало као да ће Рим потчинити још 
једну земљу. Папа је одредио и легата - кардинала Јована из Албана 
у Лацију, који је требало да обави крунисање. Негативна промена до 
које је дошло у ставу Рима последица је ескалирања сукоба између 
Стефана Немањића и Вукана и мешања у исто од стране угарског 
краља Емерика (1196—1204), а који пружа подршку у успостављању 
новог великог жупана Вукана. Емерик је тражио од папе Инокентија 
да додели круну Вукану. У марту 1203. године папа је послао упут- 
ство архиепископу Калоче у Угарској са циљем да Вукана, властелу 
и епископе врати у праву веру и да их разреши покорности цари- 
градском патријарху (Theiner, 1863, р. 18-19; 34—36). Утицај Рима за- 
сигурно је био повећан, но то није утицало на то да и сам Вукан и 
огранак породице Немањића на чијем је челу постану ревносни ка- 
толици. То је била само неопходна подршка, а која је требало да 
успостави Вукана на чело државе. 2 

Вуканова влада над свим српским земљама кратко је трајала и 
није ништа успела значајније да измени у црквеном поретку тих зе- 
маља. Тако ни католичка црквена организација није успела да про- 
дре у Рашку у овако кратком периоду. Да је папа Инокентије III ра- 
дио на очувању Вукана на месту великог жупана и да се залагао у 
том смислу — говори и писмо које је упутио Калојану. У њемује па- 
па затражио од Калојана да успостави мир и добре односе са Вука- 
ном (Migne, 1844-1880, 215: CCXL). Током 1204. године дошло је до 
великих промена, које ће посебно утицати на народе који су живели 
на простору југоисточне Европе. Византијско царство било је захва- 
ћено прилично снажним дезинтеграционим процесима. Четврти кр- 
сташки рат је условио њен нестанак. Тиме је нестала држава која је 
сматрала да јој припада неоспориво право на универзалну власт над 
читавом хришћанском васељеном. Тај велики процес довео је до но- 
ве ситуације и распореда снага и на југоистоку Европе. У поређењу 
са суседном Бугарском и њеним владаром Калојаном, која је више 
била увучена директно у догађаје настале након пада Цариграда, 
српска држава и Стефан Немањић су због географске удаљености у 
први мах били ван тих догађаја. Свих тих дешавања били су свесни 
и Вукан и Стефан, те су борбе до 1205. године прекинуте и успо- 


2 У прилог оваквој тврдњи иде и то да је сам Вукан сахрањен у Студеници, а ње- 
гов син Ђорђе сахрањен је у Сопоћамима. Други син, Стефан, ктитор је мана- 
стира Мораче, док се трећи син Димитрије замонашио (Давид) и подигао мана- 
стир посвећен Благовештењу (касније, по свом ктитору, манастир је добио назив 
Давидовица). 

стављени су односи какви су постојали пре избијања сукоба. Србија 
је уиша у 1205. годину изморена грађанским ратом. Нова структура 
моћи успостављена у југоисточној Европи приморала је и Србију да 
усклади своју спољну политику и прилагоди се новим околностима. 
Зато је била неопходна знатна дипломатска вештина. Такву вештину 
поседовали су Стефан Немањић и Сава (Оболенски, 1996, р. 145). 
Стефан Немањић је био свестан да поновно обраћање Риму и папи за 
краљевско одличје може да изазове ново супротстављање Угарске и 
сукоб са њом. Требало је ојачати положаје државе и на спољном и 
унутрашњем плану. Такозвана западна оријентација Стефана Нема- 
њића је у потпуности прожета својим јасним узором — Византијом. 
Прво на чему су браћа радила јесте успостављање култа владара све- 
титеља. Оно што је црква учинила јесте да је Немањиће обавила све- 
тачким ореолом и тиме стекла поштовање веће него било која влада- 
јућа породица у Источној Европи (Оболенски, 1996, р. 143). Прено- 
сом моштију Симеона у Студеницу (Богдановић, 1986, р. 116—117; 
Јухас-Георгијевска, 1988, р. 88) и његовом канонизацијом извршена 
је на један начин и политичка манифестација. Сава је у својству игу- 
мана Студенице почео да предузима кораке који ће пре свега од ма- 
настира учинити стожер у том тренутку непостојеће српске Цркве 
(Максимовић, 2004, р. 61—75). Рад на организацији црквеног, ду- 
ховног живота јесте један од корака ка аутокефалности. О његовом 
деловању током боравка у Србији, као архимадрида Студенице, 
говори Доментијан (Слијепчевић, 1991, р. 65-67). Да је Византија 
присутна у идеолошком смислу и да је она заиста и даље једини узор 
говори нам и натпис у куполи Цркве Свете Богородице у Студеници 
настао током 1207/08. године, у коме се, и поред тога што Византија 
после 1204. године не постоји, истиче Немања на првом месту као 
сват грчког цара Алексија (Ђурић, 1981, р. 276; 408). У повељи коју 
је издао Стефан Немањић манастиру Хиландар 1207/08. године, сам 
Стефан наводи се као зет боговенчаног цара Алексија, притом је оте- 
рао своју жену већ 1202/03. године, а Алексије остао без престола 
1203. године (Бубало, 2010, 234). 

Византија је преко Свете Горе и њеног најбољег ученика Саве 
дала чврст печат православља у Србији. Врхунац те политике десиће 
се 1219. године, но требало је добити и политичко признање. Са 
почетком XIII века Венеција је постала једна од најутицајних држа- 
ва. Стефан Немањић био је свестан политичке реалности, била је не- 
опходна сва подршка како би се стигло до краљевске круне. Тако је 
склапање новог политичког брака са Аном Дандоло, унуком венеци- 
јанског дужда Енрика Дандола, требало управо и да послужи (Кома- 
тина, 2014, р. 12—13). Прилика која се убрзо указала Стефану Нема- 
њићу није остала неискоришћена. Угарски краљ Андрија II је из 
Сплита 1217. године отишао у крсташки поход. То је дало простора 

Немањићу за деловање: „У исто време господар Србије или Рашке 
Стефан, који се називао великим жупаном, пошаље изасланике до 
Римске столице и испослује од врховнога свештеника Хонорија кра- 
љевску круну. Он је био послао изасланика из своје најуже пратње, 
који дође и круниса га као првога краља своје земље.” (Karbić, 2006, р. 
162—163). Према правилима Римске цркве, круну је из Рима донео 
папски легат и извршио крунисање (Калић, 2004, р. 183—189). Обред 
је био у потпуности католички. Сасвим природно, круна није стигла 
као израз добре воље Рима, већ ,,Quid pro quid”, признавањем вр- 
ховне власти папе и универзализма Римске цркве. Формално при- 
знавши папску власт, добио је краљевско одличје, а да притом 
црквена организација и православље нису ни доведени у питање. Са 
друге стране, то не значи да су наступили лоши односи са Римском 
црквом. Да је тако видимо и из писма Стефана Првовенчаног упуће- 
ног папи Хонорију III. У њему је изражена жеља да се остане у добрим 
односима са Римом (Rački, 1875, р. 53-55). 

Мир на Светој Гори, међу монасима, нарушио је пад Царигра- 
да и долазак латинске управе, којим се Света Гора нашла под упра- 
вом Солунске краљевине (Живојиновић, 2004, р. 91—99). О самим од- 
носима Латина и светогорских монаха највише сазнајемо из неко- 
лико писама које је упутио папа Инокентије III (Migne, 1844-1880, 
215: МХХХ; PL. Volume 216: ССХХ1Х; PL. Volume 216: CMLVII). O 
самом стању на Светој Гори говори и Сава наводећи метеже који су 
настали (Богдановић, 1986, р. 116). Најодговорнији за такво стање и 
метеже био је латински епископ од Севасте. Папа Инокентије III је у 
оваквој ситуацији желео да оствари унију и оствари примат Римске 
цркве. Како је Атос још од средине X века био центар монастицизма 
и православног духовног живота уопште, католички лидери су уви- 
дели да би остваривање уније са Светом Гором имало за последицу 
веома снажну поруку и утицало на остале да следе њен пример (Fine, 
1994, р. 91—92). Међутим, одлука да се Света Гора потчини и оства- 
ри жељена унија на челу са латинским бискупом од Севасте није би- 
ла најсрећнија одлука Римске цркве. Саградивши замак, из којег је 
пљачкао манастире и мучио монахе, оставиће дубоки траг и негати- 
ван став светогорских монаха према Латинима (Оболенски, 1991, р. 
139). О недоличном понашању говори и сам Инокентије у писму 
упућеном архиепископу Хераклеје и епископима Кардице и Термо- 
пила, а са налогом за смењивање епископа од Севасте: „намети и 
грозоте које је починио нису достојни да буду поменути” (Migne, 
1844—1880, 216: ССХХ1Х). Сама промена управника Свете Горе није 
донела жељени мир ни током наредних година, због тога су се мона- 
си обратили папи Инокентију III и затражили заштиту од њега. У 
новом писму које је упутио, папа је потврдио раније слободе које су 
поседовали и ставио Свету Гору под заштиту Римске цркве. (Migne, 

1844-1880, 216: CMLVII). 3 Овим чином јасно је признат примат 
Римске цркве и врховна власт папе од стране светогорских монаха. 
Такво стање није било реално у пракси и вероватно је било само 
пука формалност која је трајала само за живота папе Инокентија III. 
Да је стање заиста такво говори нам и чињеница да је наследник на 
папском престолу Хонорије III (1216—1227) у писму упућеном при- 
ору крсташа Негропонта говорио за светогорске монахе да су непо- 
слушни бунтовници (Pressuti, 1888-95, II: 4305; Оболенски, 1991, р. 
139-140; Живојиновић, 2004, р. 91-99; Fine, 1994, р. 92—93). 

Иако је скоро два века под управом Византије, Бугарска је 
остала карактеристична по својим политичким и културним тради- 
цијама. Као поштована сила, Бугарска ће се утврдити у југоисточној 
Европи, чак и са претензијама да заузме Цариград. Бугарски владар 
Калојан (1197—1207) изводи Бугарску на нови пут захваљујући одно- 
сима са Римском црквом и даје јој карактер самосталне државе, неза- 
висне од Царства (Успенски, 2000, р. 297). Сама преписка је отпоче- 
ла 1199. године писмом папе Инокентија III упућеном Калојану 
(Migne, 1844-1880, 214: DCCCXXV; Theiner, 1863, р. 11; Potthast, 
1874, р. 89; Воинов, Дуичев, Лишев, Примов, 1965, р. 308-309). Кало- 
јан, позивајући се на пређашње крунисане поглаваре Бугарске 4 и са 
жељом да се врати Римској цркви, тражи одличја и царску круну 
(Migne, 1844—1880, 214: CXIII-CXIV; 215: CCLXXXVII-CCXC; 
Theiner, 1863, p. 16). To je крајњи циљ бугарског владара. У преписку 
са папом Инокентијем укључују се и други чиниоци Бугарске власти, 
на првом месту архиепископ Василије. Он ће тражити од Инокентија 
III да испуни молбу његовог владара Калојана (Migne, 1844-1880, 214: 
MCXV—MCXVI; Theiner, 1863, p. 17). Калојан je три пута покушавао 
да пошаље гласнике ради преговора о јединству цркава, међутим, 
сваки покушај је остао безуспешан због непријатеља који су спреча- 
вали остваривање оваквих планова (Theiner, 1863, р. 15). 

Догађаји у Византијском царству 1203—1204. године из основе 
су променили политичку ситуацију на европском југоистоку. Бежећи 
из Цариграда, цар Алексије III Анђео и патријарх Јован X Каматир 
обратили су се Калојану са предлогом да му признају његову владар- 
ску титулу и да се Бугарска црква уздигне у ранг патријаршије. За 
Бугаре, престиж Царства био је потпуно срушен. Калојан је одбио 
понуду. О овом догађају говори сам Калојан у писму које је упутио 


3 Писмо је упућено игуману Велике лавре и другим игуманима и калуђерима - 
„Sancti Athanasii caeterisque abbatibus et monacis Montis-Sancti”. 

4 Калојан ce позивао на његове претходнике Симеона, Петра и Самуила тврдећи 
да су они добили и круну и патријаршијски статус за своју цркву од Рима. Ино- 
кентије није успео да у папским регистрима пронађе документ који би потврдио 
овакву тврдњу бугарског владара Калојана. 

папи Инокентију III. Овим чином Калојан је нудио још један, на- 
водно, доказ његове искрене жеље за унијом са Римом (Migne, 1844— 
1880, 215: CLV-CLVI; Theiner, 1863, р. 20-21; Воинов, 1965, р. 319- 
320; Moore, 2009, р. 123). Калојан је успоставио пријатељску полити- 
ку према папству, што је кулминирало црквеном унијом и круниса- 
њем од стране кардинала Лава титулом Краља Бугара и Влаха, 8. но- 
вембра 1204. године (Angelov, 2011, р. 102-103). 5 Да ће до овог чина 
доћи говори нам и писмо које је Инокентије III послао Калојану по- 
четком 1204. године. У споменутом писму говори се и о дозволи Ка- 
лојану да кује новац са својим ликом (Migne, 1844-1880, 215: 
CCLXXVII-CCLXXX; Воинов, 1965, р. 323-327; Moore, 2009, р. 126- 
128). Калојан је добио своју круну из Рима. Но, папа је деловао 
опрезно и доделио је, како смо видели, краљевски наслов и ништа 
више, док је архиепископ трновски Василије учињен архиепископом 
и примасом Бугарске и као таквом уручен му је палијум. Римској 
цркви су се тада потчинили и епископи Преслава, Велбужда, Скопља, 
Призрена, Ниша и Видина (Theiner, 1863, р. 24; 29). Инокентије III је 
по сваку цену желео да Бугарску одржи у оквиру Римске цркве и да 
тек оствареној унији да изгледе да преживи. У разговору са брани- 
чевским епископом Власијем, папа је обавештен да се у у Бугарској 
цркви није вршило хризмање новохиротонисаних архијереја, 6 као и о 
потреби да се Бугари подуче о приликама и начину ношења пали- 
јума (Theiner, 1863, р. 26; 31—32). Калојан је наставио себе да назива 
царем, а свог примаса патријархом. То се и види током целокупне 
преписке између Калојана и Инокентија III. Док се Калојан назива 
„imperator”, Инокентије за свог саговорника употребљава речи „nobi- 
lis viro” или „гех” (Дворник, 2001, р. 131). 

Али приближавање Бугара и Рима никуда није одвело. Стиче 
се утисак да бугарски владар није стигао да се прилагоди новом 
поретку који је долазио из Рима. Бугарска власт се брзо распадала 
под унутрашњим и спољним притиском за време цара Борила (1207— 
1218). Показало се да је Калојанова смрт под зидинама Солуна била 
истинска катастрофа за његово царство. Папство није имало успеха 
са Калојановим наследником Борилом. Иако узурпатор коме је била 
потребна папина помоћ, Борил је управљао Црквом у византијском 
духу. Сазивајући Сабор у Трнову 1211. године против јеретичког 
богумилског покрета и поред тога што је папа послао кардинала у 
Бугарску у време Сабора, његове процедуре су биле потпуно источне и 


5 У раду Александра Ннколова „Stephen Nemanja and the foundation of the Secound 
Bulgarian empire: 1183-1190.” истакнута су питања етничког порекла побуњеника 
против Византије и улога всликог жупана Стефана Немање као савезника Бутара, 
што је допринело учвршћивању положаја Асеновца. 

6 Што иначе није пракса у православној цркви. 

у складу са византијским духом (Fine, 1994, р. 113; Успенски, 2000, 
р. 410; Дворник, 2001, р. 131). Номинална унија Бугарске са Римом 
окончана је 1235. године, када је Трновска патријаршија призната од 
стране никејског цара и патријарха. 

Са једне стране, на Истоку је увек присутна и активна Визан- 
тијска политичка теорија о једном цару (римском) са седиштем у Ца- 
риграду и он никога не може учинити независним владаром или дати 
краљевску круну. Његов „максимум” у политичком смислу јесу да- 
ривања разних византијских титула, а којима дариваног уводи у ви- 
зантијски свет. Оно што је пак Византијско царство и Цариградска 
патријаршија (у нашем случају тада измештена у Никеји) радила и 
дозвољавала јесте формирање помесних цркава, са службом на на- 
родном језику. Са друге стране, на Западу је ситуација другачија. Па- 
па, који је имао власт над световним владарима и који се позивао на 
Константинову даровницу, 7 могао је да дарује круну и тако произведе 
владара. Међутим, јединство цркве у Риму је непобитно и она не 
познаје систем који је заступљен у Цариграду. Принцип Римске цркве 
једно тело-једна глава је нешто од чега се никада није одустало. 

У оваквим околностима можемо да говоримо о заједничким 
чиниоцима, а пре свега спољне политике Србије и Бугарске, чији ће 
епилог бити исти. Њихова тежња је политичке природе и има за циљ 
„међународно признање”. Иако су обе државе биле у великој мери 
самосталне и пре пада Цариграда 1204. године, оне су природно те- 
жиле свом даљем политичком развоју. Тај нови ступањ развоја огле- 
да се у добијању краљевске круне из Рима 1204, односно 1217. годи- 
не. Та заједничка компонента политике Србије и Бугарске јесте веза- 
ност за Рим, али та везаност је искључиво политичке природе. Иако 
су неспорно и Србија и Бугарска, па и Света Гора, признали врховну 
власт папе, то се показало како у духовном погледу тако и у оствари- 
вању уније и примата Рима неоствареном претензијом. Обновљено 
Бугарско царство с краја XII и почетком XIII века носило је многе 
елементе државне структуре и политичке традиције Византије, што 
је у крајњој линији карактеристично и за Србију (Николов, 2009, р. 
167—177). Бугарска је за разлику од Србије отишла један корак даље 
у својим захтевима, тражећи аутокефалност за своју цркву. Иако је 
Калојан тврдио: ,,Quia imperium sine patriarcha non staret”, ипак Ино- 
кентије III није доделио царску круну коју је Калојан тражио, још 
више је било разлога да не додели титулу патријарха, већ само титу- 
лу примаса. Са друге стране, Србија ће своју црквену самосталност 


7 Што се тиче Константинове даровнице, Џон Мур се у биографији о Инокенти- 
ју III осврнуо и на ово питање и констатовао да се Инокентије само једанпут, и 
то у сасвим другом смислу и из друге потребе, позивао на овај докуменат. 

изборити на другој страни, из Никеје и сасвим легитимно успоста- 
вити аутокефалност, што ће Бугарска учинити 1235. године. 

Католичанство и Римска црква на простору југоисточне Евро- 
пе нису добили онако вредну и заслужену награду као што се на пр- 
ви поглед то можда и чинило. На крају XII века две династије су 
отпочеле своје политичко, духовно и културно деловање, па и по- 
себно деловање ка Риму, остављајући неизбрисив траг не само у својим 
земљама већ и на целокупан простор југоисточне Европе (Успенски, 
2000, р. 304). Најзад, оба народа су стасала у истом културном кругу, 
византијском и православном. 

Summary 

The area of southeastem Europe, which has divided Rome and Constantinople since 
the Great Schism in 1054 represents an area where various interests cross. At the 
beginning of the 13 th century the southeastem Europe experienced considerable changes. 
As for Serbia, Second Bulgarian Empire and the states founded after 1204 would 
become the area of changes. In the area of Southeast Europe. as shown by the historical 
sources, in the late twelfth century there was no conflict between the two confessions. 
Worsening relations between the two confessions brought the fourth crusade. The 
Westem Church, led by the Pope, has taken all the efforts to overcome the schism and to 
achieve union. There were special interests of рарасу which wanted to spread the 
influence to the southeastem Europe, taking every chance to establish the primacy. The 
paper presents the relations between Serbia and Bulgaria and the Westem Church with 
the attempts to achieve union. At the end of the 12 th сепШгу, the two dynasties, from 
Serbia and Bulgaria, began their spiritual, political and cultural act as well as the special 
act towards Rome, leaving an indelible mark not only in their countries, but also in the 
entire southeast Europe, Although, undeniably Serbia and Bulgaria, as well as Mount 
Athos, acknowledged the supremacy of the Pope, it was evident that in the spiritual 
aspect and in achieving the union and primacy of Rome as an unrealized pretension. 



